Gabriela Firea le-a transmis bucureștenilor că merge în Parlamentul European cu "gândul la ei" și că se va strădui să aducă fonduri europene pentru a moderniza capitala României.
Într-un mesaj postat pe contul Facebook, Gabriela Firea spune că nominalizarea ei pe lista Coaliției la alegerile pentru Parlamentul European este "un vot de încredere" și că PSD nu a "uitat" contribuția ei, ca primar al Bucureștiului, senator și membru de partid.
"Le mulțumesc colegilor social-democrați pentru nominalizarea pe lista alianței PSD-PNL la alegerile europarlamentare. Este un vot de încredere care vine după o perioadă în care am muncit mult pentru oameni, pentru echipa social-democrată, și mă onorează. Mă bucur că aportul meu, ca primar general, senator și membru al acestui partid nu a fost uitat", se arată în mesajul Gabrielei Firea.
Din postura de eurodeputat, dacă va fi validată, Gabriela Firea le-a promis bucureștenilor că va lupta să atragă mai multe fonduri europene, pentru a dezvolta și mai mult Capitala, menționând că în perioada când era primar, a atras fonduri nerambursabile în valoare de un miliard de euro.
"Candidatura pentru un post de eurodeputat este una foarte serioasă, iar Parlamentul European este cel mai important for legislativ al Uniunii Europene. Sunt sigură că voi reuși să muncesc pentru oameni și din această nouă poziție în care mă vor trimite, în primul rând, românii prin votul lor.
Merg în Parlamentul European cu gândul, bineînțeles, la bucureșteni și mă voi lupta să putem aduce fonduri europene pentru a dezvolta și mai mult Capitala României. Îmi va fi de ajutor toată munca pe care am depus-o în mandatul de primar general, când am atras în București 1 miliard de euro fonduri europene nerambursabile", a scris Firea.
Firea le-a mai dat asigurări românilor că pe lista ei vor figura și problemele cu care se confruntă femeile, drepturile femeilor, egalitatea de șanse în societate cu bărbații, combatarea violenței domestice, copii, tinerii și bătrânii.
"Cu siguranță mă voi concentra și pe problemele femeilor și voi milita pentru respectarea drepturilor acestora, pentru egalitatea de șanse între femei și bărbați, pentru prevenirea și combaterea violenței domestice, pentru copiii, tinerii și seniorii României", se arată în postare.
La final, Gabriela Firea le mai transmite bucureștenilor că nu-i va "abandona" și că va rămâne "dedicată" Capitalei, la fel și Organizației PSD București, pe care o va conduce cu "pasiune și dăruire".
"Nu abandonez Bucureștiul. Rămân dedicată acestui oraș care mi-a devenit casă de peste 30 de ani! Am trăit și muncit în Capitală mai mult ca în orice alt oraș! Voi conduce mai departe Organizația PSD București cu la fel de multă pasiune și dăruire pentru oameni", încheie Firea.